पणजी ः स्वातंत्र्याच्या अमृत महोत्सवा निमतान केपेंच्या सरकारी कला, विज्ञान आनी वाणिज्य महाविद्यालयांत हिंदी विभाग आनी उच्च शिक्षण संचालनालय हांच्या जोड पालवान 'सामूहिक देशभक्ती गायन सर्त' आयोजीत केल्ली. महाविद्यालयाचे प्राचार्य डॉ. जॉयदीप भट्टाचार्जी तशेंच उप-पाचार्य आनी हिंदी विभागाचे मुखेल डॉ. ब्रिजपाल सिंह गहलोत आनी सहाय्यक प्राध्यापक डॉ. किरण पोपकार हांणी हे कार्यावळीचें आयोजन केल्लें.
 डॉ. ब्रिजपाल सिंह गहलोत हांणी मानेस्तांक, सर्तकांक आनी विद्यार्थ्यांक येवकार दिलो. हे सर्तीचीं परिक्षक म्हणून सहाय्यक प्राध्यापक डॉ. तन्वी कामत बांबोळकार, सहाय्यक प्राध्यापक संस्कृती आईर तशेंच विनय नायक हीं हाजीर आसलीं. तांकां फुलांची परडी भेट म्हणून दिली.
 सहाय्यक प्राध्यापक ज्योती बोवालकर हांणी सर्तीचे नेम सांगले. स्वातंत्र्या खातीर जांणी प्राणाचें बलिदान दिलें त्या स्वातंत्र्य सैनिकांचीं तशेंच म्हान फुडाऱ्यांचीं नांवां दर एका गायन समुहाक दिलीं. तांणी देशभक्ती गीत सादर केलें. विद्यार्थ्यांचे वट्ट सात समूह केल्ले. महात्मा गांधी, लोकमान्य टिळक, उधम सिंह, भगत सिंह, राणी लक्ष्मीबाई, चंद्रशेखर आझाद आनी सुभाषचंद्र बोस अशीं त्या समुहाचीं नांवां आसलीं. सहाय्यक प्राध्यापक डॉ. तन्वी कामत बांबोळकार हांणी देशाच्या स्वातंत्र्या विशीं आपले विचार उक्तायले आनी सर्तीचो निकाल जाहीर केलो.
 हे सर्तीचें पयलें इनाम चंद्रशेखर आझाद ह्या पंगडाक, दुसरें सुभाषचंद्र बोस जाल्यार तिसरें इनाम भगत सिंह ह्या पंगडाक फावो जालें. महाविद्यालयांतल्या विद्यार्थ्यांनी व्हडा उमेदीन वांटो घेतलो. विद्यार्थी सुविधा गांवकार आनी विद्यार्थी स्वराली हांणीय आपले विचार मांडले.
 ह्या वेळार सहाय्यक प्राध्यापक प्रियंका वेळीप, सहाय्यक प्राध्यापक प्रतिक्षा वेळीप, सहाय्यक प्राध्यापक सोनाली हांची उपस्थिती आसली. सहाय्यक प्राध्यापक ज्योती बोवालकार हांणी कार्यावळीचें सुत्रसंचालन केलें. विद्यार्थी दिया हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 